የኳታሩ ኤሚር ከፑቲን ጋር ለመምከር ሩሲያ ገብተዋል
የኳታሩ ኤሚር ሼክ ታሚም ቢን ሃማድ አል ታኒ ከሩስያዉ መሪ ቭላድሚር ፑቲን ጋር ለመምከር እንደሆነ ተነግሯል።እሁድ ምሽት ሞስኮ የገቡት ኤሚሩ ፕሬዝዳንት ፑቲንን ሲያገኟቸዉ በመካከለኛዉ ምስራቅ ሀገራት ስላለዉ ቀዉስ ይመክራሉ ተብሎ ይጠበቃል። በተለይም ወቅታዊዉ የሶሪያ፣ የየመንና የፍልስጤም ጉዳይ ዋነኛዉ የምክክራቸዉ አጀንዳ እንደሚሆን ተጠብቋል።የኤምሩ ጉብኝት የመጣዉ በሶሪያ ባለዉ ቀዉስ ምክንያት በርካታ ንፁሃን ዜጎች ደማስቆ አቅራቢያ ከምትገኘዋ ምስራቅ ጎታ በገፍ ከተፈናቀሉና ሩስያም አከባቢዉን ለተቃዋሚዎች ለመልቀቅ ከተስማማች በኋላ እንደሆነ ነዉ የተነገረዉ።መቀመጫዉን ሞስኮ አድርጎ የፖለቲካ ትንታኔዎችን የሚሰጠዉ ድሚትሪ ፍሮሎቭስኪ እንደሚለዉ መሪዎቹ ሲገናኙ የሩስያ መንግስት በበሽር አል አሳድ መንግስት ላይ ስላለዉ አቋም፣ ኳታር ለተቃዋሚዎች ስለምታደርገዉ ድጋፍና ከጦርነቱ ማብቃት በኋላ ሶሪያን ዳግም ለመገንባት በሚደረገዉ ጥረት ዉስጥ የኳታር መንግስት በሚኖረዉ ድርሻ ላይ ይመክሩበታል፡፡የሶሪያ መከፋፈል አይቀሬ ነዉ፤ በሀገሪቱ ከፍተኛ ተፅእኖ ያላቸዉ ደግሞ ሩስያና አሜሪካ መሆናቸዉ ግልፅ ነዉ።ኳታርም በተለያዩ ምክኒያቶች ከሁለቱም ሀገራት ጋር በጎ የሚባል ግንኙነትን ለመመስረት ጥረት ታደርጋለች ሲልም ፍሮሎቭስኪ አክሏል።በጥር ወር መጨረሻ በሩሲያ ደጋፊነት በሶቺ የተካሄደዉ የሰላም ኮንፈረንስ የሶሪያን መንግስትንና ተቃዋሚዎቹን ማግባበት ሳይችል ቀርቷል።ከጥቂት ጊዜ በኋላም በሩስያ የሚደገፉ የአል አሳድ ታማኝ ወታደሮች በምስራቅ ጎታ በሚገኙ አማፂያን ላይ ጥቃት ማድረሳቸዉም ይታወሳል።መንግስት በደማስቆ አከባቢ ያሉ ስፍራዎችን በቁጥጥሩ ስር ማዋሉ በቀጣይነት በአማፂያኑ ወደ ተያዘችዉ የእድሊብ ግዛት ዘመቻ ማድረጉ እንደማይቀር የሚያሳይ ነዉ ተብሏል።የአረቡ አለም መሪ ከሩስያ ጋር ምክክር ሲያደርጉ አልታኒ የመጀመሪያዉ እንዳልሆኑ ነዉ የተነገረዉ።ከሳቸዉ በፊት የአቡ ዳቢዉ ልዑል ሙሃመድ ቢን ዛዬድ በወሩ መግቢያ ላይ ከፑቲን ጋር በስልክ መወያየታቸዉና ባለፈዉ የፈረንጆቹ አመት መጨረሻ ላይ ደግሞ የሳዉዲዉ ንጉስ ለሶስት ቀናት በሩስያ ጉብኝት ማድረጋቸዉ ይታወሳል።በባህረ ሰላጤዉ ሀገራትና በሩስያ መካከል ያለዉ ግንኙነት ለመጠናከሩ በቀጠናዉ ያለዉ ቀዉስ ብቻ ሳይሆን ሩስያ በቀጠናዉ ያላት ተፅእኖ በተለይም በሶርያ ያላት ሚና ከፍተኛ ስለሆነ መሆኑንን ፈሮሎቭስኪ ገልጿል።  ፈሮሎቭስኪ አክሎም ሩስያ ምንም እንኳን በባህረ ሰላጤዉ ያላት ሚና ነፃና ገለልተኛ እንደሆነ ብትገልፅም፣ ባለፈዉ ተከስቶ በነበረዉ የባህረ ሰላጤዉ ቀዉስ ሩስያ የተለያዩ የምግብ ድጋፎችን ወደ ኳታር ስትልክ ነበር ብለዋል።